pythainlp/thai_wikipedia_clean_20230101 huggingface dataset:
ไมก์ได้เข้าเรียนที่อะกูราไฮสคูลด้วยกันกับ แบรด เดลสัน และรอบ บัวร์ดอน ซึ่งเป็นสมาชิกวงลิงคินพาร์กในปัจจุบัน ทั้งสามคนได้ก่อตั้งวงดนตรีชื่อ ซีโร (Xero) และเริ่มทำงานอาชีพในวงการเพลงอย่างจริงจังมากขึ้น หลังจากจบการศึกษาในระดับไฮสคูล ไมก์ได้เข้าเรียนที่ Art Center College of Design เพื่อเรียนด้านกราฟิกดีไซน์โดยเฉพาะ และเขาก็ได้เรียนร่วมห้องกับโจ ฮาห์น ซึ่งเป็นดีเจ และเป็นนักเทิร์นเทเบิลในขณะนั้น
เมือได้จบการศึกษาวิทยาลัย ก็ได้ทำงานด้านกราฟิกดีไซเนอร์ควบคู่ไปกับการทำผลงานดนตรี และได้ใช้ความรู้ด้านกราฟิกดีไซเนอร์มาออกแบบโลโก้ และภาพต่างๆ ของวงคู่กับโจ ฮาห์น และได้ออกแบบหน้าปกอัลบั้ม "2000 Fold" ซึ่งเป็นอัลบั้มชุดแรกให้กับวงสไตลส์ออฟบียอนด์ (Styles of Beyond) ในปีต่อมาเขาได้แสดงทักษะและความสามารถทางด้านงานศิลปะครั้งแรกของเขาในงานแสดงผลงานศิลปะที่แกลลอรี่ 1988 ที่ลอสแอนเจลิส ก่อนที่จะทำอัลบั้มชุดที่สามของวง "มินิตส์ทูมิดไนต์"
เมื่อวงดนตรีของไมก์ ชิโนดะได้คว้าตัวนักร้องนำคนใหม่ของวง เชสเตอร์ เบนนิงตัน แทนที่ มาร์ก เวกฟิลด์ (Mark Wakefield) ทำให้ไมก์ได้มีส่วนร่วมในการบันทึกผลงานเพลงของวงดนตรีอย่างใกล้ชิด และผลงานในด้านต่างๆ และได้ร่วมเป็นมือกีตาร์ด้วยกันกับ แบรด เดลสัน ซึ่งเป็นมือกีตาร์นำของวง ในอัลบั้ม "ไฮบริดทีโอรี อีพี" รวมทั้งสตูดิโออัลบั้มชุดแรกของวง "ไฮบริดทีโอรี" ไมก์ได้มีส่วนร่วมในการแต่งเพลงในหลายๆ เพลงของลิงคินพาร์กมาตั้งแต่ก่อตั้งวง เขาได้เป็นโปรดิวเซอร์ให้กับอัลบั้ม"รีแอนิเมชัน" ที่ออกจำหน่ายเมื่อปี พ.ศ. 2545 ซึ่งเป็นอัลบั้มรีมิกซ์ชุดแรกของวง เขาได้มีส่วนร่วมในการทำผลงานเพลงของ The X-Ecutioners ในชื่อว่า "It's Goin' Down"
ในช่วงสตูดิโออัลบั้มชุดที่สองของวง "เมทีโอรา" ในปี พ.ศ. 2546 ไมก์ยังคงทำหน้าที่ของเขาในฐานะนักดนตรีและเจ้าหน้าที่โปรดิวเซอร์ต่างๆ นอกจากนี้ งานภาพปกอัลบั้มนั้น เขาได้ร่วมมือกับศิลปินกราฟฟิตี DELTA (ศิลปะการพ่นสีขีดเขียนบนกำแพง), กราฟิกดีไซเนอร์ แฟรงก์ แมดดอกส์ (Frank Maddocks) และเพื่อนร่วมวงดนตรี โจ ฮาห์น
มีการออกจำหน่ายผลงานของเจย์-ซีร่วมกับลิงคินพาร์ก ในชื่อว่า "คอลลิชันคอร์ส" ซึ่งเป็นการนำเพลงของทั้งสองศิลปินมาผสมกัน โดยออกจำหน่ายในปี พ.ศ. 2547 การมีส่วนร่วมในการสร้างอัลบั้มของไมก์ได้ดำเนินต่อเนื่องไปเรื่อยๆ และได้ชนะรางวัลแกรมมีในรายการ "แร็ป/ร้องยอดเยี่ยม" ในปี พ.ศ. 2549
ลิงคินพาร์กได้ออกจำหน่ายอัลบั้มชุดที่สาม "มินิตส์ทูมิดไนต์" เมื่อวันที่ 14 พฤษภาคม พ.ศ. 2550 ในอัลบั้มชุดนี้ ไมก์ได้ผลิตผลงานร่วมกับ ริก รูบิน ซึ่งเป็นโปรดิวเซอร์ที่ได้เคยผลิตผลงานมามากมาย และมีการแสดงถึงการเปลี่ยนแปลงแนวเพลงของวง อัลบั้มชุดนี้เป็นครั้งแรกของไมก์ ที่นอกจากการแร็ปและการร้องประสานเสียงของเขาแล้ว เขายังได้ร้องนำเพลงช้าครั้งแรก "In Between" และเพลงบีไซด์ "No Roads Left" เช่นเดียวกันกับการร้องแร็ปนำในเพลง "Bleed It Out" และเพลง "Hands Held High" ถึงแม้จะเป็นแทร็กที่หายากที่ไมก์ได้นำหน้าที่นักร้องนำ นิตยสารดนตรี "Hit Parader" ได้จัดอันดับให้ไมก์อยู่ในอันดับที่ 72 ของนักร้องเมทัล 100 อันดับแรก ไมก์และริก รูบิน ได้ผลิตผลงานร่วมกันอีกครั้งในสตูดิโออัลบั้มชุดที่สี่ของลิงคินพาร์ก "อะเทาซันด์ซันส์" ซึ่งออกจำหน่ายเมื่อวันที่ 14 กันยายน พ.ศ. 2553 หลังจากนั้นก็ได้ออกจำหน่ายอัลบั้มชุดที่ห้า "ลิฟวิงทิงส์" เมื่อวันที่ 26 มิถุนายน พ.ศ. 2555 และออกอัลบั้มรีมิกซ์ชุดที่สองของวง "รีชาจด์" ซึ่งเป็นอัลบั้มที่นำเพลงมาจากอัลบั้ม"ลิฟวิงทิงส์"มารีมิกซ์ลงอยู่ในอัลบั้มนี้ ออกจำหน่ายเมื่อวันที่ 29 ตุลาคม พ.ศ. 2556 และได้ออกจำหน่ายสตูดิโออัลบั้มชุดที่หก "เดอะฮันติงปาร์ตี" เมื่อวันที่ 13 มิถุนายน พ.ศ. 2557
ฟอร์ตไมเนอร์.
ไมก์เริ่มงานไซด์โปรเจกต์ชื่อว่า ฟอร์ตไมเนอร์ ในระหว่างปี พ.ศ. 2546 และ พ.ศ. 2547 เพราะเขาไม่ต้องการที่จะแสดงดนตรีที่เน้นหนักในแบบฮิปฮอปกับลิงคินพาร์กมากนัก
อัลบั้มเปิดตัวของฟอร์ตไมเนอร์ มีชื่อว่า "เดอะไรซิงไทด์" (The Rising Tied) ออกจำหน่ายวันที่ 22 พฤศจิกายน พ.ศ. 2548 และรวมศิลปินรับเชิญจาก Styles of Beyond, Lupe Fiasco, Common, Black Thought จาก The Roots, John Legend, Holly Brook, Jonah Matranga, Celph Titled, และมี Jay-Z เป็นผู้อำนวยการผลิต
ไมก์เป็นคนที่อายุน้อยที่สุดที่เรียนจบการศึกษาจาก Art Center College of Design แห่งพาซาดีน่าในปี พ.ศ. 2541 ในหลักสูตรศิลปศาสตรบัณฑิต เขามีส่วนร่วมในการสร้างผลงานด้านศิลปะของลิงคินพาร์ก ได้แก่ ภาพหน้าปกอัลบั้มต่างๆ สินค้าจากวง การออกแบบเว็บไซต์ของวง และงานศิลปะเพื่อออกโชว์บนเวที
ไมก์เป็นลูกครึ่งชาวอเมริกัน-ญี่ปุ่นรุ่นที่สาม พ่อและป้าของเขาถูกบังคับให้อาศัยอยู่ในที่ค่ายกักกันชาวอเมริกัน-ญี่ปุ่นในช่วงสงครามโลกครั้งที่สอง
ในปี พ.ศ. 2552 ไมก์ได้รับปริญญาดุษฎีบัณฑิตกิตติมศักดิ์สาขา Humane Letters (L.H.D) จาก Art Center College Of Design
เขาได้แต่งงานกับนักเขียนชื่อ แอนนา ชิโนดะ (ชื่อเกิด แอนนา ฮิลลินเจอร์) เมื่อปี พ.ศ. 2546 ทั้งคู่มีลูกด้วยกันสามคน คนโตเป็นลูกชายชื่อ โอติส อะกิโอะ ชิโนดะ (Otis Akio Shinoda) แอนนาได้เปิดตัวนวนิยายเรื่องแรกของเธอ "Learning Not to Drown" เมื่อวันที่ 1 เมษายน พ.ศ. 2557 ตามเว็บบล็อกของเธอและระหว่างการสัมภาษณ์กับไมก์
อาณาจักรจำปาสัก
การบินลาว
การบินลาว ( "รัฐวิสาหกิจการบินลาว"; ) เป็นสายการบินแห่งชาติของประเทศลาว ให้บริการทั้งเที่ยวบินภายในประเทศและเที่ยวบินระหว่างประเทศ โดยใช้ท่าอากาศยานนานาชาติวัตไต นครหลวงเวียงจันทน์ เป็นฐานการบินหลัก และใช้ท่าอากาศยานนานาชาติหลวงพระบาง แขวงหลวงพระบาง เป็นฐานการบินรอง
สายการบินก่อตั้งและเริ่มให้บริการตั้งแต่เดือนกันยายน พ.ศ. 2519 ภายใต้ชื่อ "Lao Aviation" ครั้นปี พ.ศ. 2546 จึงเปลี่ยนชื่อเป็น "Lao Airlines" และได้เป็นสายการบินของรัฐบาลโดยสมบูรณ์
การบินลาาวมีข้อตกลงการบินโดยใช้รหัสเที่ยวบินร่วมกันกับสายการบินดังนี้:
ฝูงบินการบินลาวมีดังนี้:
สายการบินไทย
สายการบินลาว
ผลิตโชค อายนบุตร
ผลิตโชค อายนบุตร (เกิด 9 สิงหาคม พ.ศ. 2527) ชื่อเล่น เป๊ก เป็นนักร้อง พิธีกร นายแบบ นักพากย์ พรีเซนเตอร์ชาวไทย
ผลิตโชค เกิดเมื่อวันที่ 9 สิงหาคม พ.ศ. 2527 โดยชื่อ "ผลิตโชค" มีที่มาจากตามธรรมเนียมของโบราณสืบต่อมา เนื่องด้วยบุคคลที่ใช้นามสกุลอายนบุตรซึ่งเป็นนามสกุลพระราชทานของพระบาทสมเด็จพระมงกุฎเกล้าเจ้าอยู่หัว จะต้องมีชื่อขึ้นต้นด้วยตัว ผ และมีการตั้งชื่อกันเป็นกลอนภายในสกุล
เขาได้เข้ารับศึกษาระดับปฐมวัยที่โรงเรียนอนุบาลพิษณุโลก แต่ยังไม่จบระดับอนุบาล บิดาก็ต้องย้ายไปทำงานที่ประเทศออสเตรเลีย จึงย้ายไปทั้งครอบครัวเป็นเวลาประมาณ 7 ปี ได้จบการศึกษาชัเนปฐมวัยและประถมศึกษาที่โรงเรียน Cabramatta Public School ในซิดนีย์ ประเทศออสเตรเลีย ต่อมาได้ย้ายกลับมาประเทศไทย โดยบิดาและมารดาของเขาได้แยกทางกัน มารดาได้ย้ายไปอยู่กับครอบครัวใหม่ที่ประเทศเนเธอร์แลนด์ แต่เขาอยากเดินตามฝันของตัวเองจึงเลือกที่จะอยู่กับบิดาที่ไทย ตั้งแต่อายุ 15 ปี และศึกษาระดับมัธยมตอนต้นที่โรงเรียนเตรียมอุดมศึกษาน้อมเกล้า และตอนปลายที่โรงเรียนนวมินทราชินูทิศ เตรียมอุดมศึกษาน้อมเกล้า (สายศิลป์–ฝรั่งเศส) และสำเร็จการศึกษาระดับปริญญาตรีจาก สาขาวิชาดุริยางคศาสตร์สากล คณะศิลปกรรมศาสตร์ มหาวิทยาลัยศรีนครินทรวิโรฒ ปัจจุบันกำลังศึกษาระดับปริญญาโทศิลปศาสตรมหาบัณฑิต (การจัดการธุรกิจการท่องเที่ยวและการบริการ) วิทยาลัยการท่องเที่ยวและการบริการ มหาวิทยาลัยรังสิต
เขายังเคยเข้ารับการอุปสมบทในวันที่ 5 พฤศจิกายน พ.ศ. 2559 เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช ณ วัดบวรนิเวศราชวรวิหาร โดยได้ฉายาทางธรรมว่า "พระปุญญภาโค" แปลว่า ผู้มีส่วนแห่งบุญ
พ.ศ. 2545 เป๊กฝึกกับแกรมมี่ประมาณ 7 ปีก่อนเดบิวต์ ทั้งการร้องเพลง การเต้น การใช้ห้องอัดเสียง การใช้ไมค์ และได้เป็นสมาชิกวงดนตรีชื่อ G-BOYZ สังกัดจีเอ็มเอ็ม แกรมมี่ ร่วมกับฟิล์ม รัฐภูมิ โตคงทรัพย์ และแบงค์ พิสิษฐ คำยอด มีผลงาน 2 เพลง คือเพลง "ยิ้ม ยิ้ม" (ต้นฉบับ:ศรีพรรณ ชื่นชมบูรณ์) และเพลง "ไม่รู้จะเลือกใคร" (ต้นฉบับ: ชาคริต แย้มนาม) โดยได้ออกมิวสิกวีดีโอเพลงเปิดตัว คือ เพลง "ยิ้ม ยิ้ม" ภายหลังเป็นนักร้องเดี่ยวในสังกัดจีเอ็มเอ็ม แกรมมี่
พ.ศ. 2548 เป๊กมีผลงานที่เป็นที่รู้จักจากเพลง "ไม่มีใครรู้" ในอัลบั้ม "One Man Story" ชุดที่ 1 จากนั้นจึงมีผลงานอัลบั้มชุดแรกชื่อ "One ผลิตโชค" ออกมาในปีเดียวกันซึ่งก็ประสบความสำเร็จ มีเพลงดังไม่ว่าจะเป็นเพลง "หรือแค่ขำ ๆ ", "ใจหนึ่งก็รักอีกใจก็เจ็บ" และ "นิทานหิ่งห้อย" จากนั้นก็ได้ร่วมงานอีกครั้งใน "One Man Story #2 อัลบั้ม Love Passion" มีเพลงดังคือ “ชู้ในใจ” และจากนั้นก็ออกผลงานเดี่ยวชุดที่ 2 คือ "I'm in Love" หลังจากนั้นในปี พ.ศ. 2551 ได้รวมตัวกันตั้งวงทรีโอในนาม "เป๊ก-อ๊อฟ-ไอซ์" กับอัลบั้ม "Together" มีเพลงดังอย่าง "แค่คนโทรผิด" โดยมีเพลง "ไม่รักอย่าทำให้คิด" เป็นเพลงเดี่ยวของตนเองในอัลบั้มและเมื่อเดือนกุมภาพันธ์ พ.ศ. 2553 เป๊กได้ย้ายจากค่ายแกรมมี่มาอยู่กับค่ายเอ็กแซ็กท์
ในปี 2555 เป๊กออกอัลบั้มกับค่าย Humbrella ในเครือของ ค่าย GMM Grammy มีซิงเกิ้ลเพลง "อยากให้แววตาฉันเป็นคนอื่น (Why)" ปี 2559 นอกจากนั้นเป๊กยังเคยเป็นพิธีกรรายการดิสนี่ย์ คลับ และรายการ Wake Club และพากย์เสียงให้แก่ภาพยนตร์หลายเรื่อง เช่น "แฮร์รี่ พอตเตอร์ " พากย์เป็น เพอร์ซี่ วีสลี่ย์, ภาพยนตร์เรื่อง "Happy Feet" เป็นมัมเบิล และพากย์เป็น ปีเตอร์แพน ในภาพยนตร์การ์ตูนเรื่อง "Peter Pan2" ในปี 2558 เป๊ก ผลิตโชคเป็นเทรนเนอร์ในรายการ "The Trainer" ซีซันที่ 5 อีกด้วย
ปี 2560 เป๊กเป็นผู้เข้าแข่งขันในรายการ "The Mask Singer หน้ากากนักร้อง ซีซั่นที่ 1" ทางช่องเวิร์คพอยท์ ในนามหน้ากากจิงโจ้ และเป็นผู้ชนะของกรุ๊ป D ซึ่งการที่เขาเข้าร่วมแข่งขันในรายการนี้ทำให้มีแฟนคลับของผลิตโชคเพิ่มขึ้นอย่างมาก โดยแฟนคลับผู้หญิง เรียกว่านุช ถ้าแฟนคลับผู้หญิงมากันหลายคน เรียกว่านุชes โดยแฟนคลับผู้ชาย เรียกว่านุชา และแฟนคลับเพศทางเลือก เรียกว่า นิชนุช และยังแบ่งเป็นแฟนคลับเป็นหลากหลายสายหลายประเภท และออกอัลบั้มกับค่ายไวท์มิวสิค ในเครือของ GMM Grammy มีซิงเกิลเพลง "โทษที่เอาแต่ใจ (Sorry)" อัปโหลดขึ้นเว็บไซต์ยูทูบครั้งแรกในวันที่ 10 กรกฎาคม พ.ศ. 2560 และเพลง "นี่แหละความรัก (This is Love)" อัปโหลดมิวสิควิดีโอเนื้อร้องขึ้นเว็บไซต์ยูทูบครั้งแรกในวันที่ 16 ธันวาคม พ.ศ. 2560และมิวสิควีดีโออัปโหลดขึ้นเว็บไซต์ยูทูบครั้งแรกในวันที่ 19 มกราคม พ.ศ. 2561
ปี 2561 เป๊กออกซิงเกิลเพลง "First Lady (ซิงเกิ้ลของผลิตโชค อายนบุตร)" อัปโหลดมิวสิควิดีโอเนื้อร้องขึ้นเว็บไซต์ยูทูบครั้งแรกในวันที่ 17 เมษายน พ.ศ. 2561 และมีคอนเสิร์ตของตัวเองเป็นครั้งแรก ชื่อ "PECK PALITCHOKE "First Date Concert" 20-22 เมษายน 2561 ชั้น 5 ห้างสรรพสินค้าสยามพารากอน และในปีเดียวกันนี้ในช่วง 30 เมษายน - 4 พฤษภา มีงาน FRUITA PRESENTS "One Man Story" Exhibiton ที่บริเวณลาน Atrium 2 ชั้น G สยามเซ็นเตอร์ เป็นงานนิทรรศการภาพวาดเป๊ก โดยเรือนช่างศิลป์ กลางปีเป๊กออกซิงเกิลเพลง "I'M OK(ซิงเกิ้ลของผลิตโชค อายนบุตร)" มิวสิควีดีโออัปโหลดขึ้นทางแอปพลิเคชันและเว็บไซต์ไลน์ทีวีครั้งแรกในวันที่ 25 มิถุนายน พ.ศ. 2561และมิวสิควีดีโออัปโหลดขึ้นเว็บไซต์ยูทูบครั้งแรกในอีกหนึ่งเดือนต่อมา ซึ่งเพลงนี้เป๊กได้ร่วมแต่งทำนองร่วมกับธารณ ลิปตพัลลภ สมาชิกวงลิปตา ซึ่งแทนเป็นโปรดิวเซอร์ในเพลงนี้ด้วย และช่วงปลายปี เป๊กมีผลงานเพลงภาษาอังกฤษเพลงแรกในชีวิตของการเป็นนักร้อง หลังจากออกรายการ The Mask Singer หน้ากากนักร้อง ซีซันที่ 1 สวมหน้ากากจิงโจ้ด้วยการร้องcover เพลงภาษาอังกฤษหลายเพลง เช่น Shape of You และ Love on top เป็นต้น จนเป็นที่ชื่นชมในผลงานและความสามารถอีกด้านภาษาในการร้องเพลง นั่นคือเพลง Nobody like you โดยร่วมกับ Hollaphonic มิวสิควีดีโออัปโหลดขึ้นเว็บไซต์ยูทูบครั้งแรก เมื่อวันที่ 27 กันยายน พ.ศ. 2561 และออกมิวสิควีดีโอเพลง First Lady ฉบับ Remix เวอร์ชันใหม่ ร่วมกับ Hollaphonic ฉบับเอ๊กซ์คลูซีพโดย Joox อัปโหลดมิวสิควิดีโอขึ้นเว็บไซต์ยูทูบครั้งแรกในวันที่ 19 ธันวาคม พ.ศ. 2561
ปี 2562 เป๊กออกซิงเกิลพิเศษเพลง "YOU ARE REAL" อัปโหลดมิวสิควิดีโอขึ้นเว็บไซต์ยูทูบครั้งแรกในวันที่ 28 กุมภาพันธ์ พ.ศ. 2562 และมีคอนเสิร์ตของตัวเองเป็นครั้งที่สอง ชื่อ "PECK PALITCHOKE Concert # 2 : LOVE IN SPACE" 6 - 8 เมษายน 2562 รอยัลพารากอนฮอลล์ ชั้น 5 ห้างสรรพสินค้าสยามพารากอน ซึ่งบัตรคอนเสิร์ตทั้ง 3 รอบ ขายบัตรหมดภายใน 5 นาที ตั้งแต่เวลาที่เริ่มจองบัตร ช่วงปลายปีเป๊กออกอัลบั้ม "The Butterfly" รวมเพลงเดี่ยวที่ปล่อยออกมาตั้งแต่หลังถอดหน้ากากในรายการ "The Mask Singer หน้ากากนักร้อง ซีซั่นที่ 1"
ปี 2563 เป๊กออกดิจิตอลอัลบั้ม "A Little Thing"
ปี 2564 ในวันที่ 15 ธันวาคม เป๊กได้รับการแต่งตั้งจาก UNICEF ให้เป็น “Friends of UNICEF” พร้อมกับ มิน พีชญา วัฒนามนตรี และแบมแบม กันต์พิมุกต์ ภูวกุล
"บทความหลัก: รายชื่อผลงานเพลงของผลิตโชค อายนบุตร"
ผลงานล่าสุดของผลิตโชค คือOfficialซิงเกิลเพลง"โทษที่เอาแต่ใจ (Sorry)" คลิปมิวสิควิดีโอนี้อัปโหลดขึ้นเว็บไซต์ยูทูบครั้งแรกในวันที่ 10 กรกฎาคม พ.ศ. 2560 เป็นเพลงไทยเพลงแรกที่มียอดดาวน์โหลด iTunesประจำสัปดาห์ทะลุพัน (1330) และคลิปOfficialวิดีโอแบบเนื้อเพลง เพลง"นี่แหละความรัก (This is Love)" อัปโหลดขึ้นเว็บไซต์ยูทูบครั้งแรกในวันที่ 16 ธันวาคม พ.ศ. 2560 และติดชาร์ท iTunes ในสองสัปดาห์แรก และอยู่ในลำดับ 3 ของอันดับเพลงไทยที่มีคนฟัง ดู และโหวตมากที่สุดผ่านการรวมคะแนนจาก Youtube, Digital Vote, Spin และ iTunes ในสัปดาห์ที่ 47 (18 ธ.ค. - 24 ธ.ค.) และมีคอนเสิร์ตของตัวเองในปี 2561 ชื่อ "PECK PALITCHOKE "First Date Concert" 20-22 เมษายน 2561 ที่ Paragon Hall ชั้น 5 ห้างสรรพสินค้าสยามพารากอน
"บทความหลัก: รายชื่อผลงานคอนเสิร์ตของผลิตโชค อายนบุตร"
เป๊ก ผลิตโชค
เสรีภาพในการพูด  หรือเสรีภาพในการแสดงออก  เป็นสิทธิการเมืองในการสื่อสารความคิดของบุคคลผ่านการพูด คำว่า เสรีภาพในการแสดงออก บางครั้งใช้เป็นคำไวพจน์ แต่ยังรวมไปถึงพฤติการณ์ใด ๆ ในการแสวงหา ทั้งด้วยการพูด การแสดงท่าทาง หรือการสื่อสารด้วยตัวหนังสือ ไม่ว่าจะบนหน้ากระดาษหรือในโลกออนไลน์ ตลอดจนในรูปแบบอื่นๆ เช่น เสียงเพลง ภาพถ่าย ภาพกราฟิกหรือภาพเคลื่อนไหว ฯลฯ นอกจากนี้ยังรวมถึงสิทธิในการค้นคว้า หา เข้าถึงหรือได้รับข้อมูล ความรู้สึกนึกคิด ความเห็นที่มีการสื่อสารและเผยแพร่และนำข้อสนเทศหรือความคิดโดยไม่คำนึงถึงสื่อที่ใช้ ในทางปฏิบัติ สิทธิในเสรีภาพการพูดมิได้มีสมบูรณ์ในทุกประเทศ และสิทธินี้โดยทั่วไปมักถูกจำกัด เช่นเดียวกับการหมิ่นประมาท การดูหมิ่นซึ่งหน้า ความลามก และการยุยงให้ก่ออาชญากรรม แต่เนื่องจากหลายคนมักเข้าใจความหมายของเสรีภาพในการพูดหรือแสดงออกในทางที่เข้าข้างความคิดหรือความต้องการสื่อสารของตนเองหรือกลุ่มเพียงอย่างเดียว โดยขาดความเข้าใจเจตนารมย์ที่แท้จริงของความหมายของคำว่าเสรีภาพในการพูด จึงมักปรากฏอยู่เนืองๆว่าหลายคนมักนำเสรีภาพในการพูดไปใช้อ้าง เพื่อตนเองจะได้สามารถพูดอะไรก็ได้ตามที่ตนปรารถนา ทั้งๆที่หลายเรื่องเป็นเรื่องส่วนตัว(privacy)ของบุคคลอื่น ซึ่งมิใช่เรื่องสาธารณะ(public issue)ที่เกี่ยวข้องหรือส่งผลกระทบถึงผู้ใด
สิทธิในเสรีภาพการพูดได้รับการยอมรับเป็นสิทธิมนุษยชนภายใต้ข้อ 19 แห่งปฏิญญาสากลว่าด้วยสิทธิมนุษยชน และได้รับการยอมรับในกฎหมายสิทธิมนุษยชนระหว่างประเทศในกติการะหว่างประเทศว่าด้วยสิทธิพลเมืองและสิทธิทางการเมือง ข้อ 19 แห่งกติกาฯ บัญญัติว่า "ทุกคนจักมีสิทธิออกความเห็นโดยไม่ถูกแทรกแซง" และ "ทุกคนจักมีสิทธิในเสรีภาพการพูด สิทธินี้จักรวมไปถึงเสรีภาพในการแสวงหา ได้รับและส่งต่อข้อสนเทศและความคิดในทุกรูปแบบ โดยไม่คำนึงถึงขอบเขต ไม่ว่าจะโดยการพูด การเขียนหรือการพิมพ์ ในรูปของศิลปะ หรือผ่านสื่ออื่นใดที่เป็นทางเลือกของเขา" หากข้อ 19 ยังบัญญัติต่อไปว่าการใช้สิทธิเหล่านี้มี "หน้าที่และความรับผิดชอบพิเศษ" และอาจ "ดังนั้น ต้องถูกจำกัดบ้าง" เมื่อจำเป็น "เพื่อความเคารพถึงสิทธิหรือชื่อเสียงของคนอื่น" หรือ "เพื่อคุ้มครองความมั่นคงของชาติหรือความสงบเรียบร้อย หรือการสาธารณสุข หรือศีลธรรม"
สิทธิในเสรีภาพในการแสดงออกถูกตีความรวมถึงสิทธิในการถ่ายรูปและเผยแพร่ภาพถ่ายบุคคลแปลกหน้าในพื้นที่สาธารณะโดยไม่ได้รับอนุญาตหรือการรับรู้จากพวกเขา อย่างไรก็ตามในคดีตามกฎหมายในประเทศเนเธอร์แลนด์สิทธิเสรีภาพในการแสดงออกไม่รวมถึงสิทธิในการใช้รูปถ่ายในลักษณะเหยียดสีผิวเพื่อปลุกระดมความเกลียดชังทางเชื้อชาติหรือการเลือกปฏิบัติชาติพันธุ์
วิวัฒนาการและเหตุการณ์สำคัญ.
399 ปีก่อนคริสต์ศักราช โสกราตีส นักปรัชญาชาวกรีก กล่าวแก่ตุลาการผู้ไต่สวนคดีของตนว่า "หากท่านเสนอว่าจะนิรโทษกรรมให้แก่ข้าพเจ้าไซร้ ข้าพเจ้านั้นจะไม่กล่าวความในใจใด ๆ อีก...กระนั้น ข้าพเจ้านั้นควรกล่าวแก่ท่านว่า 'บุรุษแห่งเอเธนส์เอ๋ย ข้าพเจ้าจักปฏิบัติตามพระวจนะแห่งพระเจ้ามากกว่าคำของท่าน'" [ต้นฉบับ: "If you offered to let me off this time on condition I am not any longer to speak my mind... I should say to you, "Men of Athens, I shall obey the Gods rather than you."]
พ.ศ. 1758 พระเจ้าจอห์นแห่งอังกฤษลงพระนามาภิไธยในมหากฎบัตร กฎหมายซึ่งต่อมาได้รับการขนานชื่อว่าเป็นแม่บทแห่งเสรีภาพในประเทศอังกฤษ
พ.ศ. 2059 เดซิเดริอุส เอราสมุส แห่งนครรอตเตอร์ดัม  นักมานุษยวิทยาชาวเนเธอร์แลนด์ ถวายการศึกษาแก่พระกุมารในราชสำนักว่า "ในดินแดนอันเสรี บุคคลควรมีเสรีในการพูดด้วย" [ต้นฉบับ: "In a free state, tongues too should be free."]
พ.ศ. 2176 กาลิเลโอ กาลิเลอี นักวิทยาศาสตร์ชาวอิตาลี ถูกนำตัวเข้ารับการไต่สวนในกรณีที่ได้แถลงว่าโลกไม่ได้เป็นศูนย์กลางแห่งจักรวาล และดวงอาทิตย์ไม่ได้หมุนรอบโลก
พ.ศ. 2187 จอห์น มิลตัน (John Milton) นักประพันธ์ชาวอังกฤษ ทอดบัตรสนเท่ห์เป็นเพลงยาวชื่อ "อาเรโอพากิทิกา"  หรือ "คำกล่าวของคุณจอห์น มิลตัน ถึงรัฐสภาแห่งอังกฤษ ว่าด้วยเสรีภาพในการเผยแพร่สิ่งพิมพ์โดยมิได้รับอนุญาต" (A speech of Mr John Milton for the liberty of unlicensed printing to the Parliament of England) ซึ่งความตอนหนึ่งในเพลงยาวว่า "ผู้ใดไซร้ประหัตหนังสือทรงคุณเสีย ผู้นั้นเสียเหตุผลในตนไซร้" [ต้นฉบับ: "He who destroys a good book, kills reason itself."]
พ.ศ. 2232 ประเทศอังกฤษประกาศใช้พระราชบัญญัติสิทธิ พ.ศ. 2232 กฎหมายแม่บทฉบับหนึ่งซึ่งพัฒนาไปเป็นกฎหมายสำคัญหลายฉบับของโลกในกาลข้างหน้า
พ.ศ. 2313 ฟรองซัวส์-มารี อารูเอต์  หรือวอลแตร์ นักประพันธ์ชาวฝรั่งเศส เขียนจดหมายฉบับหนึ่ง ความตอนหนึ่งว่า "คุณลาบเบ กระผมรู้สึกเดียดฉันท์ข้อความที่คุณเขียนอย่างยิ่ง กระนั้น กระผมจักอุทิศชีวิตของกระผมเพื่อทำให้คุณเขียนต่อไปเรื่อย ๆ" [ต้นฉบับ: "Monsieur l'abbé, I detest what you write, but I would give my life to make it possible for you to continue to write."]
พ.ศ. 2332 คณะปฏิวัติในการปฏิวัติฝรั่งเศสออกประกาศว่าด้วยสิทธิของบุคคล (The Declaration of the Rights of Man) ซึ่งความตอนหนึ่งเป็นการรับรองสิทธิในการแสดงออก
พ.ศ. 2334 รัฐสภาสหรัฐอเมริกาแก้ไขเพิ่มเติมรัฐบัญญัติว่าด้วยสิทธิแห่งสหรัฐอเมริกา (US Bill of Rights) เป็นครั้งแรก โดยเพิ่มบทบัญญัติรับรองสิทธิและเสรีภาพสี่ประการ ได้แก่ สิทธิและเสรีภาพในทางศาสนา สิทธิและเสรีภาพในการพูด สิทธิและเสรีภาพในการสมาคม และสิทธิและเสรีภาพของสื่อ
กฎหมายที่ให้ความคุ้มครองเสรีภาพในการพูดและการแสดงออก.
แนวคิดเสรีภาพในการพูดสามารถพบได้ในเอกสารสิทธิมนุษยชนตอนต้นของอังกฤษในปี ค.ศ.1689 ได้มีการจัดตั้งรัฐธรรมนูญเพื่อสิทธิเสรีภาพในการพูดในรัฐสภา ซึ่งยังคงมีผลบังคับใช้ในรัฐสภาซึ่งยังคงมีผลบังคับใช้ ปฏิญญาว่าด้วยสิทธิของมนุษย์และของพลเมืองที่ได้รับการยอมรับในช่วงการปฏิวัติฝรั่งเศสใน ค.ศ. 1789 โดยเฉพาะเป็นการยืนยันเสรีภาพในการพูดในฐานะที่เป็นสิทธิเหนือกว่า ปฏิญญานี้ให้เสรีภาพในการแสดงออกในข้อ 11 ซึ่งระบุว่า:
การสื่อสารเสรีของความคิดและความคิดเห็นเป็นหนึ่งในสิทธิของมนุษย์ที่มีค่าที่สุด พลเมืองทุกคนอาจพูด เขียนและพิมพ์โดยอิสระ แต่จะต้องรับผิดชอบต่อการละเมิดสิทธิดังกล่าวตามที่กฎหมายกำหนดไว้
ข้อ 19 ของปฏิญญาสากลว่าด้วยสิทธิมนุษยชนซึ่งใช้ในปีพ.ศ. 2491 ระบุว่า:
ทุกคนมีสิทธิในเสรีภาพในการแสดงความคิดเห็น สิทธินี้รวมถึงเสรีภาพในการแสดงความคิดเห็นโดยปราศจากการแทรกแซงและแสวงหา รับ และแจกจ่ายข้อมูล และความคิดผ่านสื่อใดๆ โดยไม่คำนึงถึงพรมแดน
วันนี้เสรีภาพในการพูดหรือเสรีภาพในการแสดงออกได้รับการยอมรับในกฎหมายสิทธิมนุษยชนระหว่างประเทศและภูมิภาค เป็นที่ประดิษฐานไว้ในข้อ 19 ของกติการะหว่างประเทศว่าด้วยสิทธิพลเมืองและสิทธิทางการเมือง, ข้อ 10 ของอนุสัญญาสิทธิมนุษยชนยุโรป , มาตรา 13 ของอนุสัญญาอเมริกันเกี่ยวกับสิทธิมนุษยชน และมาตรา 9 ของกฎบัตรแอฟริกันด้านสิทธิมนุษยชนของประชาชน และอ้างอิงจากการถกเถียงของ John Milton เสรีภาพเสรีภาพในการพูดจะถูกเข้าใจว่าเป็นสิทธิหลายเหลี่ยมหลายมุมมองซึ่งรวมถึงไม่เพียงแต่สิทธิที่จะแสดงหรือเผยแพร่ข้อมูลและความคิด แต่ยังมีข้อแตกต่างอีก 3 ประการ:
ระหว่างประเทศระดับภูมิภาคและระดับมาตรฐานแห่งชาติยังตระหนักเสรีภาพในการพูดว่าเป็นเสรีภาพในการแสดงออกรวมถึงสื่อใดๆ ไม่ว่าจะเป็นวาจา เป็นลายลักษณ์อักษร ในการพิมพ์ผ่านทางอินเทอร์เน็ตหรือผ่านรูปแบบศิลปะ ซึ่งหมายความว่าการปกป้องเสรีภาพในการพูดเป็นสิทธิไม่เพียงแต่รวมถึงเนื้อหาเท่านั้นแต่ยังหมายถึงการแสดงออกด้วย
เสรีภาพในการแสดงออกผ่านเครือข่ายอิเล็กทรอนิกส์.
บุคคลย่อมมีสิทธิเสรีภาพในการเลือกสังกัดกลุ่มผ่านทางเครือข่ายอิเล็กทรอนิกส์ตามความชอบ ความสนใจ ฐานะทางสังคม ฐานะทางเศรษฐกิจ ความมุ่งหวังทางการเมือง โดยไม่ต้องหวาดกลัวผลกระทบในเชิงลบที่จะได้รับจากสังคม เจ้าหน้าที่รัฐ หรือการเลือกปฏิบัติอันไม่เป็นธรรมจากอคติของบุคคลอื่นที่เกี่ยวข้อง การแสดงออกสามารถสื่อให้บุคคลอื่นเข้าใจได้ทั้งจากตัวอักษร รูปภาพ การ์ตูน ภาพถ่าย บทความ สามารถใช้ได้ทั้งในทางสร้างสรรค์ ทำลาย ทำให้เสียหาย ทำให้เข้าใจผิด เพื่อให้สัมฤทธิ์ผลที่มุ่งหวัง ดังนั้นผู้เสพสื่อเหล่านี้จึงควรมีวิจารณญานอย่างยิ่งถึงแม้ว่าจะอยู่ในกลุ่มหรือเครือข่ายเดียวกันก็ตาม โดยเฉพาะเรื่องการเมืองซึ่งมีผลประโยชน์แอบแฝงมหาศาล
เฟย์ ฟาง แก้ว
เฟย์ ฟาง แก้ว  เป็นกลุ่มศิลปินหญิงสัญชาติไทย และเป็นศิลปินกลุ่มแรกในค่ายกามิกาเซ่ ในเครืออาร์เอส ประกอบด้วยสมาชิก 3 คน คือ เฟย์ - พรปวีณ์ นีระสิงห์ ฟาง - ธนันต์ธรญ์ นีระสิงห์ และแก้ว - จริญญา ศิริมงคลสกุล เปิดตัวอย่างเป็นทางการกับค่ายกามิกาเซ่ เมื่อวันที่ 29 มีนาคม พ.ศ. 2550 ที่ลานพาร์ค พารากอน ศูนย์การค้าสยามพารากอน และมีผลงานอัลบั้มแรกชื่อ Faye Fang Kaew ซึ่งวางแผงในวันเดียวกัน
ในปี พ.ศ. 2558 เฟย์ ฟาง แก้ว ได้ย้ายสังกัดมาที่ค่าย Yes! Music ซึ่งเป็นอีกค่ายในเครือของ อาร์เอส เนื่องจากมีการปรับภาพลักษณ์และแนวเพลงให้ดูเป็นผู้ใหญ่มากขึ้น ก่อนจะแยกวงในปี พ.ศ. 2559 และกลับมารวมตัวอีกครั้งในปี พ.ศ. 2562
เฟย์ - พรปวีณ์ นีระสิงห์ และฟาง - ธนันต์ธรญ์ นีระสิงห์ เป็นพี่น้องทั้งคู่อายุห่างกันเพียง 1 ปี ทั้งสองได้รับการแนะนำจากคุณครูสอนร้องเพลงให้ลองมาทำการคัดเลือกเพื่อเป็นศิลปินฝึกหัดของบริษัท อาร์เอส จำกัด (มหาชน) ส่วนแก้ว - จริญญา ศิริมงคลสกุล ได้รับการชักชวนจากฝ่ายคัดเลือกศิลปินของบริษัทคนหนึ่งเพื่อมาคัดเลือกการเป็นศิลปินเช่นกัน ทั้งสามเคยถูกวางตัวเพื่อจะอยู่ในโปรเจกต์ของกลุ่มศิลปินหญิง 9 คน แต่สุดท้ายก็ถูกยกเลิกไป สมาชิกทั้งสามจึงถูกรวมตัวกันใหม่กลายมาเป็น เฟย์ ฟาง แก้ว จนถึงปัจจุบัน และเป็นจุดเริ่มต้นของการกำเนิดไอเดียในการตั้งค่ายเพลงเพื่อวัยรุ่นชื่อ กามิกาเซ่ จากแนวความคิดของ ชมพู - สุทธิพงษ์ วัฒนจัง จากวงฟรุตตี้ ขึ้นมา
ในวันที่ 29 มีนาคม พ.ศ. 2550 ค่ายเพลง กามิกาเซ่ ในเครือ อาร์เอส ได้เปิดตัวขึ้นเป็นครั้งแรก พร้อมกับเปิดตัวศิลปินเบอร์แรกของค่าย คือ เฟย์ ฟาง แก้ว นอกจากนั้นยังเป็นการเปิดตัวอัลบั้มชุดแรกซึ่งใช้ชื่อเดียวกับศิลปิน ด้วยภาพลักษณ์ที่น่ารักสดใส รวมถึงบุคลิกของแต่ละคนที่ชัดเจนทั้งสาวเปรี้ยว (เฟย์ - พรปวีณ์ นีระสิงห์) สาวหวาน (ฟาง - ธนันต์ธรญ์ นีระสิงห์) และสาวเท่ (แก้ว - จริญญา ศิริมงคลสกุล) ประกอบกับแนวเพลงป็อปที่เข้าใจง่าย จึงทำให้เข้าถึงกลุ่มวัยรุ่นได้มากขึ้น อัลบั้มชุดแรก เปิดตัวด้วยเพลง "นะครับ นะคร๊าบ" มีเพลงดังคือ "MSN" โดยชื่อเพลงเป็นเพลงชื่อเดียวกับโปรแกรมสนทนาทางอินเทอร์เน็ต"เอ็มเอสเอ็น" ที่เป็นที่นิยมในช่วงนั้น
13 มีนาคม พ.ศ. 2551 หลังจากการวางแผงอัลบั้มแรกประมาณ 1 ปี อัลบั้มชุดที่ 2 จึงถูกวางจำหน่ายตามมา โดยใช้ชื่อว่า "Miz U 2" ซึ่งมีความหมายตามภาษาอังกฤษว่า Miss You Too หมายถึงคิดถึงคุณเช่นกัน เปรียบเสมือนการตอบรับแฟนเพลงที่ส่งความคิดถึงมาให้ เฟย์ ฟาง แก้ว โดยทั้งสามได้มีโอกาสร่วมแต่งเนื้อเพลงในเพลง "Miz Call Miz U" ด้วย ในอัลบั้มนี้มีเพลงดังคือ "คำถาม (My Question?)" และ "ผมรักคุณ (I Luv U)" ซึ่งกลายเป็นเพลงประจำวงไปโดยปริยาย
26 มีนาคม พ.ศ. 2552 เฟย์ ฟาง แก้วได้ทำให้วงการเพลงป็อปต้องจับตามองกับอัลบั้มชุดที่ 3 "Popparazzi" เป็นการรวมคำว่า Pop และ Paparazzi เข้าด้วยกัน ซึ่งเพลงอัลบั้มนี้จะมีความหลากหลายมากขึ้นแต่ยังอยู่บนพื้นฐานของความเป็นเพลงป็อปที่ถูกถ่ายทอดออกมาในแบบฉบับ เฟย์ ฟาง แก้ว มีเพลงดังคือ "อย่าให้ความหวัง (Lovefool)" และ "แฟนคนนึง (Your Girl)" ซึ่งเป็นเพลงประกอบละครเรื่อง "Daddy Duo คุณพ่อจอมเฟี้ยว" ซึ่ง ฟาง หนึ่งในสมาชิกของวงได้มีโอกาสร่วมแสดงด้วย นอกจากนั้น เฟย์ อีกหนึ่งสมาชิกของวงก็ได้มีโอกาสร่วมในโปรเจกต์พิเศษของค่ายกามิกาเซ่ที่มีชื่อว่า Sevendays ซึ่งได้รับบทเป็นตัวแทนของสาววันอาทิตย์
28 ตุลาคม พ.ศ. 2553 เฟย์ ฟาง แก้วกลับมาพร้อมกับอัลบั้มใหม่ในภาพลักษณ์ที่เริ่มเป็นผู้ใหญ่มากขึ้น ซึ่งสอดคล้องกับชื่ออัลบั้มชุดที่ 4 ที่มีชื่อว่า "Ladies &amp; Gentlemen" เนื่องจากเป็นคำที่ใช้กล่าวเริ่มในพิธีการหรืองานต่าง ๆ มีเพลงเปิดตัวคือเพลง "Baby Boy" ซึ่งนับเป็นจุดเริ่มต้นของการเรียกชื่อแฟนคลับว่า ทอยส์ (Toys) เนื่องจากมีท่อนหนึ่งของเพลงร้องว่า "I'm not your toys" แต่แฟนคลับบอกว่ายินดีที่จะเป็น ทอยส์ (Toys) ของ เฟย์ ฟาง แก้ว นอกจากนี้ในอัลบั้มนี้ยังมีเพลงดังเพลงอื่น ๆ เช่น "ไม่ใช่อิจฉา (Jealous)", '"อยากลืมว่าเป็นเพื่อนเธอ (Blank)" และ "หลงทาง (Blinded)" นอกจากนั้น เฟย์ ฟาง แก้ว ยังได้จัดคอนเสิร์ตใหญ่ครั้งแรกโดยใช้ชื่อว่า Ladies &amp; Gentlemen Debutante Concert ในวันที่ 18 ธันวาคมพ.ศ. 2553 อีกด้วย
พ.ศ. 2554 Kamikaze Love เว่อร์ Project เป็นโปรเจกต์พิเศษของค่ายกามิกาเซ่ ที่ช่วยเหลือผู้พิการทางการได้ยินหรือที่เรียกกันทั่ว ๆ ไปว่า หูหนวกในโครงการนี้มีเพลงพิเศษหลายเพลง และ 2 สมาชิกของวง เฟย์ ฟาง แก้ว คือ ฟาง และ แก้ว ได้มีโอกาสร่วมร้องเพลงกับศิลปินร่วมค่าย โดย ฟาง ร้องคู่กับ ป๊อปปี้ K-OTIC ในเพลง "ใช่เธอ (It's You)" และ แก้ว ร้องคู่กับ โทโมะ K-OTIC ในเพลง "เพื่อนที่เธอไม่รู้ใจ (Like A Maze)" นอกจากนั้น แก้ว ยังมีโอกาสได้แสดงภาพยนตร์เป็นครั้งแรกในเรื่อง "บางกอกกังฟู" อีกด้วย
พ.ศ. 2555 หลังจากห่างหายจากการทำอัลบั้มไปเกือบ 2 ปี เฟย์ ฟาง แก้ว ก็กลับมาพร้อมอัลบั้มชุดที่ 5 "FFKAHOLIC" หมายถึงการที่ทั้งสามเสพติดการเป็น เฟย์ ฟาง แก้ว ที่ได้มอบความสุขให้กับทุกคน และในอัลบั้มนี้ก็มีการจัดคอนเสิร์ตใหญ่ของ เฟย์ ฟาง แก้ว อีกครั้ง ซึ่งคอนเสิร์ตนี้มีชื่อว่า Biscuit Gap Presents FFKAHOLIC Concert จัดขึ้นในวันที่ 26 พฤษภาคม พ.ศ. 2555 นอกจากผลงานเพลงแล้ว หนึ่งในสมาชิกของวงอย่าง ฟาง ยังได้รับหน้าที่อันทรงเกียรติ นั่นคือการเป็นผู้แทนอัญเชิญพระเกี้ยวงานฟุตบอลประเพณีจุฬา - ธรรมศาสตร์ ครั้งที่ 68 และในปี พ.ศ. 2553 ฟางได้รับทุนไปศึกษาต่อที่ Ludwig Maximilian University of Munich ประเทศเยอรมนี เป็นระยะเวลา 6 เดือน เป็นเหตุให้ เฟย์ ฟาง แก้ว ต้องพักงานเพลงเป็นระยะเวลากว่า 1 ปี
ในปลายปี พ.ศ. 2556 หลังจากที่ต้องพักผลงานเพลงไปเป็นระยะเวลากว่า 1 ปี เฟย์ ฟาง แก้ว ได้กลับมาอีกครั้งพร้อมกับอัลบั้มชุดที่ 6 ที่มีชื่อว่า "Girl's Topic" ซึ่งเปรียบเวลาที่ผู้หญิงมาพบปะพูดคุยกันมักจะต้องมีประเด็นในการสนทนาเสมอ
21 มกราคม พ.ศ. 2558 ค่ายกามิกาเซ่ได้ทำรายการเรียลลิตี้รายการใหม่ ชื่อ กามิติดมัน โดยให้ศิลปินในค่ายไปปฏิบัติภารกิจต่าง ๆ โดย เฟย์ ฟาง แก้ว ได้ไปฝึกทหารที่ค่ายนาวิกโยธินของกองทัพเรือ ที่อำเภอสัตหีบ จังหวัดชลบุรี ซึ่งระหว่างการถ่ายทำการฝึกได้เกิดอุบัติเหตุกับฟางขึ้น คือ โดนกล้องกระแทกหน้าจนเสียโฉม ต้องนำส่งโรงพยาบาล และโดนเย็บถึง 12 เข็ม แต่ทุกอย่างก็ผ่านไปได้ด้วยดี นอกจากนั้นยังมีแขกรับเชิญอย่าง ป๊อปปี้ K-OTIC มารับหน้าที่ครูฝึกสุดโหด รวมทั้งมาร่วมร้องเพลงประกอบรายการในตอน ทหารเรือที่รัก อีกด้วย โดยเป็นการนำเพลง "ฝึกกับพี่ได้ไหม" ของ หนุ่ม - ศรราม เทพพิทักษ์ ที่ร้องประกอบละครเรื่อง ผู้กองยอดรัก ยอดรักผู้กอง ซึ่งเขาได้แสดงนำในละครเรื่องนี้ด้วยมาร้องและทำดนตรีใหม่